นายกรัฐมนตรี เชิญชวนคนไทยร่วมรณรงค์ เทศกาลตรุษจีนปลอดภัยห่างไกลโควิด-19
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอเชิญชวนคนไทยร่วมรณรงค์เทศกาลตรุษจีน ประจำปี 2565 ปลอดภัยห่างไกลโควิด-19 พร้อมขอให้ปฏิบัติตามคำแนะนำของกระทรวงสาธารณสุขในช่วง "วันจ่าย วันไหว้ วันเที่ยว" ซึ่งปีนี้ตรงกับวันที่ 1 กุมภาพันธ์ 2565 หลายครอบครัวมีการรวมกลุ่มญาติ ซึ่งอาจมีพฤติกรรมหรือกิจกรรมที่มีความเสี่ยงต่อการติดและแพร่เชื้อของโควิด-19 ขอความร่วมมือประชาชนปฏิบัติตามคำแนะนำตามมาตรการของกระทรวงสาธารณสุขอย่างเคร่งครัด ขณะที่ในส่วนศาสนสถานและสถานที่จัดงานตรุษจีน ให้ปฏิบัติตามมาตรการปลอดภัยสำหรับองค์กร (COVID Free Setting) ด้วย เพื่อป้องกันการแพร่ระบาดของโรคโควิด-19 ในช่วงเทศกาลตรุษจีนโฆษกประจำสำนักนายกรัฐมนตรี ยังกล่าวเพิ่มเติมว่า เนื่องจากปีนี้อยู่ในช่วงสถานการณ์การแพร่ระบาดของโรคโควิด-19 และยังไม่มีแนวโน้มที่จะลดลง ดังนั้นจึงได้มีการประกาศงดการจัดงานเทศกาลตรุษจีนที่ถนนเยาวราช แต่มีการประดับตกแต่งไฟบริเวณซุ้มประตูเฉลิมพระเกียรติ 6 รอบพระชนมพรรษา ในส่วนของพี่น้องชาวไทยเชื้อสายจีน ยังคงสามารถสืบสานประเพณี รวมถึงการไหว้เจ้าตามสถานที่ต่างๆ ภายใต้มาตรการควบคุมป้องกันการแพร่ระบาดของโควิด-19